Rosenmeier rider på den bølge af interesse for dansk eSport, computerspil på konkurrenceplan, der er fulgt i kølvandet på store millioninvesteringer. Det begyndte sidste år med IT-entreprenøren Tommy Ahlers' investering i danske Astralis, et af verdens bedste hold i skydespillet Counter-Strike. I august sprang rigmændene Lars Seier og Bjarne Riis med på den digitale vogn og købte sig ind i Tricked, der huser 20 professionelle gamere i flere sportsgrene. Og i december afslørede Danmarks største fodboldklub FCK, at man sammen med Nordisk Film investerer et årligt tocifret millionbeløb i at etablere tre eSportshold, der skal konkurrere med verdenseliten »Det er kun et spørgsmål om tid, før vi får en digital FIFA-Superliga,« spår August Rosenmeier under interviewet med Information. 24 timer senere får han ret, da Tricked annoncerer , at de skaber Waoo FIFA Liga med spillere fra alle 14 superligaklubber. Jo, tingene går hurtigt i eSport!Med pengene kommer muligvis den anerkendelse, Rosenmeier og flere af hans kollegaer i årevis har kæmpet for. De vil tages seriøst som sportsgren. I store dele af offentligheden opfattes eSport stadig som et kuriosum eller som noget ufint. Da den professionelle dansker Johan Sundstein i december vandt 312.000 dollars i spillet DOTA2, skrev Politiken en artikel med overskriften: »Ukendt dansker vinder over én million dollar på 'ukendt' computerspil« Det var venligt ment, men for August Rosenmeier var det en latterlig overskrift:»Artiklen opsummerer den typiske danske holdning til eSport om, at det er en lille subkultur for asociale nørder, der sidder og spiser chips i mørket. I Frankrig har store aviser som L'Equipe og Le Figaro dedikerede eSport-journalister, og tv-kanalen BN Sports skifter uden at blinke fra et indslag om fodbold til et om Counter-Strike.«Selv tjener han »på den gode side af en gymnasielærers løn« og rejser verden rundt for at spille foran millioner af tilskuere. Man fornemmer, at det for August Rosenmeier er Politiken – eller for den sags skyld Information – der er ved at blive de ukendte.»Så kan du diskutere, om det er en sport eller ej, eller om FIFA nogensinde bliver en disciplin til De Olympiske Lege. Men når skak er en accepteret sportsgren, og I taler om dét i seriøse vendinger, hvorfor skulle det så ikke være muligt med eSport?«